Smernica Rady 2002/27/ES
z 13. marca 2002,
ktorou sa mení a dopĺňa smernica 98/53/ES ustanovujúca metódy odberu vzoriek a analytické metódy pre úradnú kontrolu hodnôt určitých kontaminantov v potravinách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 85/591/EHS z 20. decembra 1985 o zavádzaní metód spoločenstva na odbery vzoriek a analýzy pre monitorovanie potravín určených na ľudskú spotrebu, [1] najmä na jej článok 1,
keďže:
(1) nariadenie Komisie (ES) č. 466/2001 z 8. marca 2001, ktorým sa stanovujú maximálne hodnoty určitých kontaminantov v potravinách, [2] naposledy zmenené a doplnené nariadením (ES) č. 472/2002, [3] stanovuje maximálne hodnoty aflatoxínov v pochutinách;
(2) odber vzoriek je nevyhnutný na určovanie hodnôt aflatoxínov, ktoré sú v zásielke nerovnomerne rozložené. Smernica Komisie 98/53/ES zo 16. júla 1998, ktorou sa ustanovujú metódy odberu vzoriek pre analýzy a metódy analýz pre úradnú kontrolu hodnôt určitých kontaminantov v potravinách, [4] by sa mala zmeniť a doplniť s cieľom zahrnúť koreniny;
(3) je primerané opraviť drobné nedostatky v smernici 98/53/ES;
(4) opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Príloha I k smernici 98/53/ES sa mení a dopĺňa podľa prílohy k tejto smernici.
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 28. februára 2003. Ihneď o tom budú informovať Komisiu.
Keď členské štáty prijmú tieto opatrenia, tieto budú obsahovať odkaz na túto smernicu alebo ich bude sprevádzať takýto odkaz pri ich úradnom uverejnení. Metodiku týchto odkazov ustanovia členské štáty.
Článok 3
Táto smernica nadobúda účinnosť 20. deň od jej uverejnenia v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 13. marca 2002